b'\n_START_ARTICLE_\nPraeses\n_START_SECTION_\nRimska raba naziva\n_START_PARAGRAPH_\nLatinska beseda praeses pomeni "sedeti spredaj", se pravi predsedovati zasedanju ali ustanovi, v pogovornem jeziku pa je pomenila predstojnika ali pokrovitelja. V 2. stoletju se je za\xc4\x8dela uporabljati kot naziv guvernerja province namesto naziva prokurator._NEWLINE_Dioklecijan je konec 3. stoletja z reformami dr\xc5\xbeavne uprave zmanj\xc5\xa1al velikost provinc in vse njihove guvernerje preimenoval v praesides. Poleg tega je njihov polo\xc5\xbeaj rezerviral izklju\xc4\x8dno za viteze (equites), s \xc4\x8demer je rimskim senatorjem onemogo\xc4\x8dil dostop do tega polo\xc5\xbeaja._NEWLINE_V 6. stoletju je Justinijan omilil Dioklecijanovo strogo lo\xc4\x8ditev civilne in voja\xc5\xa1ke oblasti. Na praesides je postopoma prenesel tudi voja\xc5\xa1ko oblast v njihovih provincah in jih na splo\xc5\xa1no povi\xc5\xa1al na polo\xc5\xbeaj, ki ga je neko\xc4\x8d imel pretor._NEWLINE_Po Notitii Dignitatum, dokumentu, ki je nastal konec 4. ali na za\xc4\x8detku 5. stoletja, je bilo v Zahodnem rimskem cesarstvu enaintrideset, v Vzhodnem pa \xc5\xa1tirideset provinc, ki so jih upravljali praesides.\n_START_SECTION_\nStaronem\xc5\xa1ka akademska raba naziva\n_START_PARAGRAPH_\nV nem\xc5\xa1kih akademskih krogih se je svetovalec doktorskega kandidata imenoval Doktorvater. Do konca 18. stoletja je bil doktorski sistem precej druga\xc4\x8den. Doktorski kandidat je imel svojega praeses, ki je bil njegov mentor in je vodil tudi ustni zagovor doktorata (viva voce exam). V 18. stoletju so praeses pogosto sami izbrali temo doktorske disertacije in izdelali teze, kandidat pa jih je samo branil. V\xc4\x8dasih je zaradi prihranka \xc4\x8dasa isto tezo hkrati branilo tudi ve\xc4\x8d kandidatov.\n_START_SECTION_\nSodobna raba naziva\n_START_PARAGRAPH_\nNa Nizozemskem in v Belgiji je praeses naziv predsednika \xc5\xa1tudentske skupnosti. Enak naziv ima vodja bratov\xc5\xa1\xc4\x8dine Aquila Legis v pravni \xc5\xa1oli Ateneo v Manilli na Filipinih. Na Norve\xc5\xa1kem je po ukinitvi polo\xc5\xbeaja nad\xc5\xa1kofa njegovo vlogo prevzela \xc5\xa1kofovsko konferenco, kateri predseduje praeses s \xc5\xa1tiriletnim mandatom. Praesides (nem\xc5\xa1ko: Pr\xc3\xa4ses, mno\xc5\xbeina: Pr\xc3\xa4sides) predsedujejo tudi cerkvenim telesom v evangeli\xc4\x8danskih cerkvah v Porenju in Vestfaliji. V drugih nem\xc5\xa1kih cerkvenih telesih se naziv praeses obi\xc4\x8dajno nana\xc5\xa1a na predsednika sinode. Rimskokatoli\xc5\xa1ke redovni\xc5\xa1ke institucije, predvsem fran\xc4\x8di\xc5\xa1kani, uporabljajo naslov praeses za predsedujo\xc4\x8dega na kolegijsih sre\xc4\x8danjih reda.'